**Nagovor predsednika Državnega sveta Mitje Bervarja mag. manag. na posvetu »Vloga rezerve pri zagotavljanju vzdržnosti obrambno varnostnih sistemov Slovenije«**

(Državni svet, 25. april 2016)

Spoštovani organizatorji posveta generalmajor Ladislav Lipič, predsednik Zveze veteranov vojne za Slovenijo, Dr. Tomaž Čas, predsednik Zveze policijskih veteranskih društev SEVER, genmaj. mag. Alojz Šteiner, predsednik Zveze slovenskih častnikov, spoštovana gospa Andreja Katič, ministrica za obrambo, spoštovana mag. [Vesna Györkös Žnidar](http://www.vlada.si/o_vladi/ministrstva/ministrstvo_za_notranje_zadeve/ministrica_za_notranje_zadeve/), ministrica za notranje zadeve, spoštovani visoki gostje, ugledni in strokovni referenti, cenjenidržavni svetniki in poslanci DZ RS, lep pozdrav tudi strokovni javnosti in medijem,

Počaščen sem, da vas lahko v svojem osebnem in v imenu Državnega sveta RS – drugega doma slovenskega parlamenta, pozdravim na pomembnem strokovnem posvetu.

Spoštovani, odnos do sveta in do soljudi vzpostavljamo na temeljih lastnih vrednot, identitete, samospoštovanja. Ni samoumevno, da imamo lastno državo, naši predniki so na krilih kulture sanjali o njej. Vsaka odgovorna država mora zato na eni strani poskrbeti za varnostne, na drugi strani pa za finančne pogoje, ki bodo državljankam in državljanom omogočili možnost razvoja, osebne in poslovne rasti ter zadovoljstva.

Državljanke in državljani moramo večkrat izgovoriti besedi domoljubje in slovenstvo. Samozavestno in ozaveščeno, brez bojazni, da bi lahko bili narobe razumljeni. Državo moramo negovati, jo spoštovati in varovati, ter z aktivnim državljanstvom kot odgovorni predstavniki civilne družbe tudi sooblikovati.

Nihče ne more toliko narediti za nas, kot mi sami. Več narodnega ponosa in samozavesti potrebujemo na vseh področjih, od kulture, šolstva, politike do gospodarstva, če hočemo uspešno naprej. Čas bi bil, da zmoremo stopiti skupaj tudi ko gre za gospodarski razvoj, zagotavljanje socialne države in obrambno varnostne sisteme, ki bodo omogočili stabilno prihodnost Slovenije.

V zadnjem obdobju je v strokovni javnosti in med državljani potekalo veliko razprav o stanju in o pripravljenosti Slovenske vojske. Vrhovni poveljnik, predsednik države g. Borut Pahor je javnost obvestil, da je njena pripravljenost za delovanje vojske v miru ocenjena s povprečno oceno zadostno, ocena za pripravljenost za delovanje v krizi ali v vojni pa celo z nezadostno oceno. Stanje je torej kritično in - kot je povedal predsednik - je povsem jasno, da se je vojska kot osrednji steber slovenskega obrambno-varnostnega sistema znašla v zaskrbljujočih razmerah predvsem zaradi pomanjkanja financ.

Kljub temu sta se predsednik države g. Borut Pahor in ministrica za obrambo ga. Andreja Katič strinjala, da so naši vojaki vse svoje naloge v preteklem letu opravili z odliko. V 11 mednarodnih operacijah je namreč delovalo približno 400 pripadnikov, ki so prispevali k miru in stabilnosti v svetu.

V duhu tega razmišljanja smo se na tradicionalnem srečanju štirih predsednikov (PRS, PDZ, PV in PDS), ki je potekalo 8 decembra lani, dogovorili, da je potrebno stanje v slovenski vojski ponovno analizirati, ter pri tem upoštevati vse nove obrambno-varnostne vidike, ki so nastali v zadnjih 20 letih.

Poiskati je treba dodatne finančne vire za njeno delovanje, zagotoviti njeno kadrovsko popolnjenost in - kar je še posebej pomembno - uveljaviti spremembe delovanja in organiziranosti našega obrambno varnostnega sistema, v katerega je potrebno bolje vključiti civilno družbo, organizacije ter državljanke in državljane.

Sam osebno menim, da bi bilo potrebno (kot je tudi pokazala zadnja množična vaja v Stožicah), ponovno vzpostaviti vsakoletno vseslovensko dnevno vajo pripravljenosti - (v smislu nekdanje NNNP), morda na 25. oktober, ki je kot praznik naše suverenosti še premalo prepoznaven v naši družbeni zavesti.

 Za boljše razumevanje pomena dobro delujočega obrambno - varnostnega sistema Slovenije v širši javnosti, pa bi po mojem trdnem prepričanju morali to dejavnost preplesti z vsemi ostalimi vojaško – strokovnimi dejavnostmi in področji ter jih povezati v homogeno celoto.

Spoštovani visoki gostje, spoštovani udeleženci današnjega posveta,

dovolite mi, da svoj pogled na varnostne vidike v globalnem smislu, povežem še z enim od najpomembnejših razvojnih vidikov – trajnostnim razvojem, ki je tako kot v EU, kot v globalnem svetu na visoko prioritetnem mestu.

Začel bom z vprašanji kulture kot nosilke našega smilsa in identitet, medkulturnega dialoga, s katerim vzpostavljamo naše interakcije z drugimi kulturami, nato pa se bom posvetil vprašanjem zagotavljanja trajnostne varnosti, brez katere ni mogoče zagotavljati obstoja kultur in spodbujati spoštljivega dialoga med njimi.

**SLIDES**

Spoštovani sodelujoči, verjamem, da bomo vsi skupaj z današnjimi predlogi,

diskusijami in mnenji pripomogli k razmisleku in pripravi podlag za nadaljnje

postopke pri zagotavljanju pomembne vloge rezerve pri zagotavljanju vzdržnosti

obrambno varnostnih sistemov Slovenije. Hvala za besedo.